200402392 - Taloussanomat - Ilta-Sanomat
Nokian johtokunta repesi valtataistelussa
Pääjohtaja Jorma Ollilan mukaan sukupolvenvaihdos korkeimmassa johdossa sujuu täysin suunnitellusti
Nokian korkeimmassa johdossa käy raju myllerrys. Eilen verkkoliiketoiminnasta vastaavan Nokia Networksin kaksi ylintä johtajaa ilmoitti jättävänsä yhtiön.
Sari Baldauf ja Jukka (JT) Bergqvist ovat molemmat yhtiön johtokunnan jäseniä. Viime viikolla johtokunnan jäsen Matti Alahuhta kertoi lähtevänsä Nokiasta.
Pääjohtaja Jorma Ollilan alkuperäisestä, Nokian menestyksen luoneesta johtoryhmästä on Ollilan lisäksi jäljellä enää toimitusjohtaja Pekka Ala-Pietilä ja Olli-Pekka Kallasvuo.
Taloussanomien tietojen mukaan eroilmoitusten suma liittyy valtataisteluun ja huonoihin henkilösuhteisiin yhtiön korkeimmassa johdossa. Riitoja ruokkii käynnissä oleva sukupolvenvaihdos koko johtokunnassa ja sen terävimmässä huipussa.
Jorma Ollila on sopinut jatkavansa pääjohtajana ja hallituksen puheenjohtajana vuoteen 2006.
Tuolloin Ollila joko jatkaa tai väistyy. Yhden arvion mukaan Ollila on päättänyt jatkaa ja seuraavan portaan johtajat eivät enää jää odottamaan vuoroaan. Äkkipikaisena pohjalaisena tunnetun Ollilan ja muun johtokunnan välit ovat tiettävästi heikentyneet.
Verkkotoiminta kannattaa hyvin
Eilisessä tiedotustilaisuudessa Ollila ja Baldauf tekivät kaikkensa hälventääkseen epäilyjä mahdollisista ristiriidoista.
Keskinäisen ystävyyden ja kunnioituksen todistaminen oli kuin amerikkalaisesta saippuasarjasta. Ollilan mukaan yhtiön kehitys ja johdon sukupolvenvaihdos etenevät täysin suunnitellulla tavalla.
Ollilan virallisen selityksen mukaan elämänmuutosta halunneen Baldaufin yhteisymmärryksessä sovittua lähtöpäivää oli jo kahdesti siirretty. Joko Ollila tai Baldauf itse oli viime hetkellä arvioinut, että lähtö olisi osunut yhtiölle huonoon aikaan. Kolmatta kertaa kumpikaan ei halunnut lähtöä lykätä.
Ollilan mukaan Baldaufin eroilmoituksen päivämäärä päätettiin vuoden 2003 alussa eikä sillä ole mitään tekemistä tällä viikolla hävityn Cingularin verkkotilauksen eikä Networksin liiketoiminnan kehittymisen kanssa. Ollilla vakuuttaa, että vuoden viimeinenkin neljännes on hyvin vankka.
Oheinen kuvio Nokian ja Ericssonin verkkoliiketoimintojen kehityksestä osoittaa, että molempien kannattavuus on tänä vuonna parantunut roimasti. Nokian verkkobisnes ei ole kasvanut Ericssonin tahdissa, mutta heikoksi ei Nokiankaan menestystä voi moittia.
”Sarin seuraajaksi ehdokkaista paras”
Ollilla keskittyi eilen kehumaan yhtiön jättävää Baldaufia ja hänen seuraajaansa Simon Beresford-Wylietä. Bergqvistin eroilmoitusta hän kommentoi kysyttäessä hyvin lyhyesti.
– Valitsimme Sarin seuraajaksi ehdokkaista parhaan. Baldauf ehdotti seuraajakseen Beresford-Wylieta. Minun ja hallituksen oli se helppo hyväksyä.
Ollilla sai omien sanojensa mukaan tiedon Bergqvistin eroaikomuksesta muutama viikko sitten. Bergqvistiä pidetään yleisesti Nokia Networksin aivoina, joka on vastannut pitkälti yhtiön 3G-strategiasta ja teknologian kehittämisestä. Hänen eroamisellaan saattaa olla Baldaufin lähtöä pidemmälle ulottuvia vaikutuksia, koska nyt yhtiö menetti todellisen verkkoteknologian huippuammattilaisen.
Niukat kommentit Berqvististä
Vuodesta 1983 Nokiassa työskennelleen Bergqvistin eroilmoituksen taustalla on hyvin todennäköisesti se, että hänestä ei tullut Networksin ylintä johtajaa Baldaufin paikalle. Bergqvistiin verrattuna Beresford-Wylie on toiminut Nokiassa selvästi vähäisemmissä tehtävissä.
Erikoista on myös se, että johtokuntaan ei valittu Bergqvistille seuraaja.
– Organisaatiomuutos, vastasi Ollilla kysymykseen, miksi Bergqvistille ei valittu seuraajaa johtokuntaan.
Lentokentältä tavoitettu Bergqvist ei halunnut kommentoida eroilmoitustaan millään tavoin.